ANC-hoofsweep bedank | Maroela Media
Stone Sizani. Foto: Facebook
Moloto Mothapo, kommunikasiehoof van die ANC, het gesê Sizani is "herontplooi" uit die parlement in 'n "nuwe verantwoordelikheid" wat later aangekondig sal word. Die besluit is Woensdagmiddag tydens 'n ANC-koukusvergadering aangekondig.
"Weens die dringendheid wat die nuwe verantwoordelikheid vereis, het comrade Sizani met onmiddellike effek bedank. Die ANC se adjunk-hoofsweep, comrade Doris Dlakude, sal tydelik as die hoofsweep waarneem," het Mothapo gesê.
Sizani is glo herontplooi om Suid-Afrika as ambassadeur in Duitsland te verteenwoordig. Mothapo kon dit nie onmiddellik bevestig nie. Hy het wel gesê dat Sizani steeds as lid van die ANC se nasionale uitvoerende komitee (NUK) sal dien.
Volgens 'n verklaring wat oomblikke gelede deur die ANC uitgereik is, sal die party se nasionale uitvoerende komitee besluit oor Sizani se plaasvervanger tydens sy volgende sitting oor 'n paar weke. Die verklaring het gesê Sizani is tydens Woensdag se vergadering gelukgewens met sy uitstekende leierskap van die party in die parlement en Dlakude is sterkte toegewens vir haar nuwe verantwoordelikheid.
Sizani se bedanking kom twee weke nadat die verhoor teen sy vrou, Portia "Pankie" Sizani, in die handelsmisdaadhof in Port Elizabeth afgesluit is. Portia staan tereg op 16 aanklagte van bedrog en 10 aanklagte van geldwassery. Die saak sal op 26 Julie hervat wanneer daar na verwagting uitspraak gelewer sal word.
Volgens die ANC se webtuiste was Sizani sedert 2009 'n lid van die NUK. Hy is in Junie 2013 as hoofsweep aangestel.
Sizani was van 1978 tot 1990 op Robbeneiland as 'n politieke gevangene aangehou en het in 1994 'n MA-graad in ontwikkelingstudies aan die universiteit van East Anglia in Brittanje behaal.
Seker joppie losgeslaan by guptas
Lyk my ek moet maar weer begin media 24 lees om beter inligting te kry. Die ou gaan Duitsland toe. Maroela Media, julle is deesdae 'n dag laat met gebeure of vertel net 'n halwe storie. Asb, kom reg want ek wil nie my inligting by die ander instellings kry nie.